《恼花篇时寓法源寺》
清代·黄景仁

寺南不合花几树，闹春冠盖屯如蜂。遽令禅窟变尘巷，晓钟未打车隆隆。

我时养疴僦僧舍，避地便拟东墙东。花开十日不曾看，键关不与花气通。

渐惊剥啄多过客，始觉门外春光浓。数弓地窄苦揖让，一面交浅劳过从。

翻书耷席苦拉逻，应门煮茗烦奴僮。因花致容真被恼，求寂得喧毋乃穷。

斫花径拟借萧斧，深根铲断繁英空。不然飞章乞猛雨，使李褪白桃销红。

不忧人讥煞风景，焚琴煮鹤宁从同。花如顾我哑然笑，杂以谐谑通微风。

尔今穷瘁实天予，岂有生气回春容？无人之境讵可得？徒使冰炭交心胸。

非人谁与圣所训？有怒不迁德则崇。去留踪迹孰相强，曷不掉臂空山中？

同生覆载各有志，我自开落随春工。客来客往岂有意，而以罪我徒褊衷。

对花嗒然坐自失，何见不广侪愚憃。明当邀容坐花下，为花作主倾深钟。

焚香九顿法王座，祝容常满花常秾。

作者简介：黄景仁（1749～1783），清代诗人。字汉镛，一字仲则，号鹿菲子，阳湖（今江苏省常州市）人。四岁而孤，家境清贫，少年时即负诗名，为谋生计，曾四方奔波。一生怀才不遇，穷困潦倒，后授县丞，未及补官即在贫病交加中客死他乡，年仅35岁。诗负盛名，为“毗陵七子”之一。诗学李白，所作多抒发穷愁不遇、寂寞凄怆之情怀，也有愤世嫉俗的篇章。七言诗极有特色。亦能词。著有《两当轩全集》。